http://www.thaigov.go.th

 วันนี้ (7 ธันวาคม 2559) เวลา 09.00 น. ณ ห้องประชุม 501 ตึกบัญชาการ 1 ทำเนียบรัฐบาล

พลเอก ประยุทธ์ จันทร์โอชา นายกรัฐมนตรี เป็นประธานการประชุมคณะรัฐมนตรี

​ ภายหลังเสร็จสิ้นการประชุม พลโท สรรเสริญ แก้วกำเนิด โฆษกประจำสำนักนายกรัฐมนตรี พร้อมด้วย พันเอก อธิสิทธิ์ ไชยนุวัติ และพันเอกหญิง ทักษดา สังขจันทร์ ผู้ช่วยโฆษกประจำสำนักนายกรัฐมนตรี ได้ร่วมแถลงผลการประชุมคณะรัฐมนตรี ซึ่งสรุปสาระสำคัญดังนี้

|  |
| --- |
| **กฎหมาย** |

 1. เรื่อง ร่างพระราชบัญญัติธุรกิจสถาบันการเงิน (ฉบับที่ ..) พ.ศ. ....

 2. เรื่อง ร่างพระราชบัญญัติธนาคารแห่งประเทศไทย (ฉบับ ..) พ.ศ. ....

 3. เรื่อง ร่างพระราชบัญญัติภาษีเงินได้ปิโตรเลียม (ฉบับที่..) พ.ศ. .... (การปรับปรุงการ จัดเก็บภาษีเงินได้ปิโตรเลียม)

 4. เรื่อง ร่างกฎกระทรวงกำหนดฐานะและเงื่อนไขการอยู่ในราชอาณาจักรไทยของผู้เกิดใน ราชอาณาจักรไทยซึ่งไม่ได้สัญชาติไทย พ.ศ. ....

 5. เรื่อง ร่างพระราชกฤษฎีกาจัดตั้งหอภาพยนตร์ (องค์การมหาชน) (ฉบับที่ ..) พ.ศ. ....

 6. เรื่อง ร่างพระราชกฤษฎีกากำหนดให้ผลิตภัณฑ์อุตสาหกรรมต้องเป็นไปตามมาตรฐาน จำนวน 2 ฉบับ

|  |
| --- |
| **เศรษฐกิจ- สังคม** |

7. เรื่อง การแก้ไขปัญหาเรื่องสัญชาติและสถานะบุคคลของเด็กนักเรียนนักศึกษาและ บุคคลไร้สัญชาติที่เกิดในราชอาณาจักรไทย

 8. เรื่อง ร่างแผนพัฒนาสุขภาพแห่งชาติ ฉบับที่ 12 (พ.ศ. 2560 – 2564)

 9. เรื่อง ขอความเห็นชอบให้ประกาศใช้นโยบายและยุทธศาสตร์การพัฒนาสถาบัน ครอบครัว พ.ศ. 2560-2564

 10. เรื่อง แผนยุทธศาสตร์เตรียมความพร้อม ป้องกัน และแก้ไขปัญหาโรคติดต่ออุบัติใหม่ แห่งชาติ (พ.ศ. 2560 - 2564)

 11. เรื่อง การดำเนินการขับเคลื่อนดิจิทัลเพื่อเศรษฐกิจและสังคม

|  |
| --- |
| **ต่างประเทศ** |

 12. เรื่อง การจัดทำพิธีสารแก้ไขความตกลงด้านการลงทุนอาเซียน ฉบับที่ 2 (Second Protocol to Amend The ASEAN Comprehensive Investment Agreement – ACIA)

 13. เรื่อง การจัดทำความตกลงทางการค้าระหว่างรัฐบาลแห่งราชอาณาจักรไทยกับรัฐบาล ยูเครน

 14. เรื่อง การขยายระยะเวลาโครงการนำร่องระบบการรับรองถิ่นกำเนิดสินค้าด้วยตนเอง ของอาเซียนโครงการที่ 1

 15. เรื่อง ขอความเห็นชอบร่างบันทึกความร่วมมือระหว่างรัฐบาลแห่งราชอาณาจักรไทย และรัฐบาลแห่งสาธารณรัฐประชาชนจีนว่าด้วยการกระชับความร่วมมือในการ พัฒนาโครงสร้างพื้นฐานทางรถไฟภายใต้กรอบยุทธศาสตร์การพัฒนาโครงสร้าง พื้นฐานด้านการคมนาคมขนส่งของไทย พ.ศ. 2558-2565

 16. เรื่อง ขออนุมัติการจัดทำและลงนามร่างบันทึกความเข้าใจระหว่างสถาบันบัณฑิต วิทยาศาสตร์แห่งสาธารณรัฐประชาชนจีนกับกระทรวงวิทยาศาสตร์และเทคโนโลยี แห่งราชอาณาจักรไทย

|  |
| --- |
| **แต่งตั้ง** |

 17. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับ ทรงคุณวุฒิ (กระทรวงสาธารณสุข)

 18. เรื่อง รัฐบาลสาธารณรัฐซูดานเสนอขอแต่งตั้งเอกอัครราชทูตวิสามัญผู้มีอำนาจเต็มแห่ง สาธารณรัฐซูดานประจำประเทศไทย (กระทรวงการต่างประเทศ)

 19. เรื่อง รัฐบาลสาธารณรัฐคิวบาเสนอขอแต่งตั้งเอกอัครราชทูตวิสามัญผู้มีอำนาจเต็มแห่ง สาธารณรัฐคิวบาประจำประเทศไทย (กระทรวงการต่างประเทศ)

20. เรื่อง ขออนุมัติแต่งตั้งข้าราชการพลเรือนสามัญให้ดำรงตำแหน่งประเภทบริหารระดับสูง (กระทรวงการท่องเที่ยวและกีฬา)

 21. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทบริหารระดับสูง (กระทรวงพลังงาน)

 22. เรื่อง การแต่งตั้งข้าราชการพลเรือนสามัญ (กระทรวงการต่างประเทศ)

 23. เรื่อง แต่งตั้งข้าราชการการเมือง [ตำแหน่งที่ปรึกษารัฐมนตรีว่าการกระทรวงพลังงาน

 (พลเอก ณัฐติพล กนกโชติ)]

 24. เรื่อง การแต่งตั้งผู้รักษาราชการแทนรัฐมนตรีว่าการกระทรวงยุติธรรมและ รัฐมนตรีว่าการกระทรวงศึกษาธิการ

 25. เรื่อง ขอความเห็นชอบในการแต่งตั้งผู้อำนวยการสถาบันมาตรวิทยาแห่งชาติ

 26. เรื่อง แต่งตั้งกรรมการอื่นในคณะกรรมการบริหารกิจการองค์การขนส่งมวลชนกรุงเทพ

 27. เรื่อง การแต่งตั้งกรรมการผู้ทรงคุณวุฒิในคณะกรรมการบริหารสถาบันทดสอบทาง การศึกษาแห่งชาติ

**\*\*\*\*\*\*\*\*\*\*\*\*\*\*\*\*\*\*\***

สำนักโฆษก สำนักเลขาธิการนายกรัฐมนตรี โทร. 0 2288-4396

|  |
| --- |
| **กฎหมาย** |

**1. เรื่อง ร่างพระราชบัญญัติธุรกิจสถาบันการเงิน (ฉบับที่ ..) พ.ศ. ....**

 คณะรัฐมนตรีมีมติอนุมัติหลักการร่างพระราชบัญญัติธุรกิจสถาบันการเงิน (ฉบับที่ ..) พ.ศ. .... ตามที่กระทรวงการคลัง (กค.) เสนอ และให้ส่งสำนักงานคณะกรรมการกฤษฎีกาตรวจพิจารณา แล้วส่งให้คณะกรรมการประสานงานสภานิติบัญญัติแห่งชาติพิจารณา ก่อนเสนอสภานิติบัญญัติแห่งชาติต่อไป

 **สาระสำคัญของร่างพระราชบัญญัติ**

 1. กำหนดให้ธนาคารแห่งประเทศไทย (ธปท.) โดยความเห็นชอบของรัฐมนตรี อาจประกาศกำหนดหลักเกณฑ์เพื่อให้สถาบันการเงินเฉพาะกิจต้องปฏิบัติเพิ่มเติมหรือให้นำบทบัญญัติใดของพระราชบัญญัตินี้มาใช้บังคับกับสถาบันการเงินเฉพาะกิจนั้นได้

 2. กำหนดให้ในการกำกับดูแลสถาบันการเงินเฉพาะกิจให้ ธปท. โดยความเห็นชอบของรัฐมนตรีมีอำนาจประกาศกำหนดให้นำบทบัญญัติมาตรา 24 ในเรื่องใดหรือกำหนดลักษณะต้องห้ามเพิ่มเติมเพื่อใช้บังคับการแต่งตั้งกรรมการที่ไม่ใช่กรรมการโดยตำแหน่ง ผู้จัดการ ผู้มีอำนาจในการจัดการ หรือที่ปรึกษาของสถาบันการเงินเฉพาะกิจนั้น และอาจประกาศกำหนดให้สถาบันการเงินเฉพาะกิจดำเนินการในเรื่องที่กำหนดได้

 3. กำหนดให้ในการกำกับดูแลสถาบันการเงินเฉพาะกิจ กรณีที่สถาบันการเงินเฉพาะกิจใดมีฐานะหรือการดำเนินงานอยู่ในลักษณะอันอาจเป็นเหตุให้เกิดความเสียหายแก่ประโยชน์ของประชาชน ให้ ธปท. เสนอรัฐมนตรีว่าการกระทรวงการคลังพิจารณาตามที่กำหนด เช่น มีคำสั่งให้สถาบันการเงินเฉพาะกิจแก้ไขฐานะหรือการดำเนินงาน มีคำสั่งให้กรรมการ ผู้จัดการหรือผู้มีอำนาจในการจัดการคนใดคนหนึ่งหรือทุกคนหยุดทำงาน

 4. กำหนดให้ในการกำกับดูแลสถาบันการเงินเฉพาะกิจใด หากปรากฏว่าสถาบันการเงินเฉพาะกิจมีเงินกองทุนต่ำกว่าอัตราส่วนที่กำหนดไว้ ให้สถาบันการเงินเฉพาะกิจนั้นเสนอโครงการเพื่อแก้ไขฐานะและการดำเนินงานที่ได้รับความเห็นชอบจากคณะกรรมการของสถาบันการเงินเฉพาะกิจต่อธนาคารแห่งประเทศไทยเพื่อพิจารณาให้ความเห็นชอบ โดยโครงการที่เสนอตามวรรคหนึ่งต้องดำเนินการตามหลักเกณฑ์ที่กำหนด

 5. แก้ไขเพิ่มเติมบทกำหนดโทษกรณีที่สถาบันการเงินเฉพาะกิจใดไม่เสนอโครงการเพื่อแก้ไขฐานะและการดำเนินงานตามมาตรา 120/4 หรือฝ่าฝืนไม่ปฏิบัติตามหลักเกณฑ์หรือคำสั่งที่รัฐมนตรีกำหนดมาตรา 120/4 กรรมการ ผู้จัดการ หรือผู้มีอำนาจในการจัดการของสถาบันการเงินเฉพาะกิจนั้น ต้องระวางโทษจำคุกไม่เกินหนึ่งปี หรือปรับตั้งแต่ห้าแสนบาทถึงหนึ่งล้านบาท หรือทั้งจำทั้งปรับ เว้นแต่จะพิสูจน์ได้ว่าตนมิได้มีส่วนในการกระทำความผิดนั้น

 6. กำหนดให้คณะกรรมการที่รัฐมนตรีแต่งตั้งมีอำนาจเปรียบเทียบได้ในความผิดตามที่กำหนด

**2. เรื่อง ร่างพระราชบัญญัติธนาคารแห่งประเทศไทย (ฉบับ ..) พ.ศ. ....**

 คณะรัฐมนตรีมีมติอนุมัติหลักการร่างพระราชบัญญัติธนาคารแห่งประเทศไทย (ฉบับ ..) พ.ศ. .... ตามที่กระทรวงการคลัง (กค.) เสนอ และให้ส่งสำนักงานคณะกรรมการกฤษฎีกาตรวจพิจารณา แล้วส่งให้คณะกรรมการประสานงานสภานิติบัญญัติแห่งชาติพิจารณา ก่อนเสนอสภานิติบัญญัติแห่งชาติต่อไป

 **สาระสำคัญของร่างพระราชบัญญัติธนาคารแห่งประเทศไทย (ฉบับ ..) พ.ศ. ....** เป็นการกำหนดกลไกในการพิจารณาให้ความช่วยเหลือสถาบันการเงินที่ประสบภาวะวิกฤติทางการเงินอันอาจกระทบต่อเสถียรภาพของระบบเศรษฐกิจและระบบการเงินและเพิ่มเติมอำนาจหน้าที่ของกองทุนเพื่อการฟื้นฟูและพัฒนาระบบสถาบันการเงินในการแก้ไขปัญหาสถาบันการเงินตามแผน แนวทาง และวิธีการที่คณะรัฐมนตรีอนุมัติ

**3. เรื่อง ร่างพระราชบัญญัติภาษีเงินได้ปิโตรเลียม (ฉบับที่..) พ.ศ. .... (การปรับปรุงการจัดเก็บภาษีเงินได้ปิโตรเลียม)**

 คณะรัฐมนตรีมีมติอนุมัติหลักการร่างพระราชบัญญัติภาษีเงินได้ปิโตรเลียม (ฉบับที่..) พ.ศ. .... (การปรับปรุงการจัดเก็บภาษีเงินได้ปิโตรเลียม) ตามที่กระทรวงการคลัง (กค.) เสนอ และให้ส่งสำนักงานคณะกรรมการกฤษฎีกาตรวจพิจารณารวมกับร่างพระราชบัญญัติภาษีเงินได้ปิโตรเลียม (ฉบับที่ ..) พ.ศ. .... (มาตรการกำหนดให้ใช้สกุลเงินอื่นที่ไม่ใช่สกุลเงินไทยในการคำนวณรายได้ รายจ่าย และกำไรสุทธิ เพื่อเสียภาษีเงินได้ปิโตรเลียม) ที่อยู่ระหว่างการตรวจพิจารณาของสำนักงานคณะกรรมการกฤษฎีกา แล้วส่งให้คณะกรรมการประสานงานสภานิติบัญญัติแห่งชาติพิจารณา ก่อนเสนอสภานิติบัญญัติแห่งชาติต่อไป

 **สาระสำคัญของร่างพระราชบัญญัติ**

 1. กำหนดให้ผู้รับสัมปทานสามารถนำมูลค่าหลักประกันการรื้อถอนสิ่งปลูกสร้างหรือวัสดุอื่นใด ตามกฎหมายว่าด้วยปิโตรเลียมมาหักเป็นรายจ่ายในการคำนวณกำไรสุทธิที่ได้จากกิจการปิโตรเลียม ตามหลักเกณฑ์ วิธีการ และเงื่อนไขที่กำหนดโดยกฎกระทรวง

 2. กำหนดให้การจำหน่ายหนี้สูญจากบัญชีลูกหนี้จะกระทำได้ต่อเมื่อเป็นไปตามหลักเกณฑ์ วิธีการ และเงื่อนไขที่กำหนดโดยกฎกระทรวง แต่ถ้าได้รับชำระหนี้ในรอบระยะเวลาบัญชีใด ให้นำมารวมคำนวณเป็นรายได้รอบระยะเวลาบัญชีนั้น รวมถึงหนี้สูญรายใดได้นำมาคำนวณเป็นรายได้แล้ว หากได้รับชำระในภายหลัง ก็มิให้นำมาคำนวณเป็นรายได้อีก

 3. กำหนดการคำนวณรายจ่ายของมูลค่าหลักประกันการรื้อถอนสิ่งปลูกสร้างหรือวัสดุอื่นใด ตามกฎหมายว่าด้วยปิโตรเลียม

 4. กำหนดระยะเวลายื่นคำร้องขอคืนภาษีเงินได้ปิโตรเลียมและภาษีเงินได้ปิโตรเลียมที่ถูกหัก ณ ที่จ่ายเป็นจำนวนเงินเกินกว่าที่ควรต้องเสียและได้นำส่ง โดยให้ยื่นคำร้องขอคืนภายใน 3 ปีนับแต่วันสุดท้าย แห่งกำหนดเวลายื่นรายการตามที่กฎหมายกำหนด

 5. กำหนดให้เจ้าพนักงานประเมินส่งหนังสือแจ้งความแก่ผู้มีสิทธิขอคืนภาษีหรือบุคคลอื่นที่เกี่ยวข้องมาให้ถ้อยคำ หรือส่งเอกสาร หรือหลักฐานอันควรแก่เรื่องเพื่อประกอบการพิจารณาได้

**4. เรื่อง ร่างกฎกระทรวงกำหนดฐานะและเงื่อนไขการอยู่ในราชอาณาจักรไทยของผู้เกิดในราชอาณาจักรไทย ซึ่งไม่ได้สัญชาติไทย พ.ศ. ....**

 คณะรัฐมนตรีมีมติอนุมัติหลักการร่างกฎกระทรวงกำหนดฐานะและเงื่อนไขการอยู่ในราชอาณาจักรไทยของผู้เกิดในราชอาณาจักรไทยซึ่งไม่ได้สัญชาติไทย พ.ศ. .... ตามที่กระทรวงมหาดไทย (มท.) เสนอ และให้ส่งสำนักงานคณะกรรมการกฤษฎีกาตรวจพิจารณา โดยให้รับความเห็นของกระทรวงการต่างประเทศและสำนักงาน สภาความมั่นคงแห่งชาติไปประกอบการพิจารณาด้วย แล้วดำเนินการต่อไปได้

 **สาระสำคัญของร่างกฎกระทรวง**

 1. กำหนดให้ผู้เกิดในราชอาณาจักรและไม่ได้สัญชาติไทยมีสิทธิการอาศัยอยู่ในราชอาณาจักรเช่นเดียวกับบิดาหรือมารดา เว้นแต่ผู้ที่เกิดจากบิดาและมารดาซึ่งเป็นคนต่างด้าวที่เข้ามาอยู่ในราชอาณาจักรโดยไม่ได้รับอนุญาตตามกฎหมาย และเด็กกำพร้าซึ่งมีหนังสือรับรองจากหน่วยงานในสังกัดกระทรวงการพัฒนาสังคมและความมั่นคงของมนุษย์

 2. กำหนดให้สิทธิการอาศัยอยู่ในราชอาณาจักรของบิดาและมารดาหรือบิดาหรือมารดาสิ้นสุดลง ให้สิทธิการอาศัยอยู่ในราชอาณาจักรของผู้เกิดสิ้นสุดไปด้วย เว้นแต่ผู้มีอายุไม่น้อยกว่าสิบแปดปีบริบูรณ์ หรือบรรลุ นิติภาวะด้วยการสมรส ผู้ไม่สามารถเดินทางกลับประเทศที่บิดาหรือมารดามีหรือเคยมีภูมิลำเนาหรือเคยอาศัยอยู่ ผู้ซึ่งมีผู้ปกครอง สามี ภรรยา หรือบุตรเป็นผู้มีสัญชาติไทย ผู้มีภูมิลำเนาอาศัยอยู่ต่อเนื่องในราชอาณาจักร ผู้ซึ่งอยู่ระหว่างการศึกษาหรือเป็นผู้ที่ทำคุณประโยชน์ให้กับสังคมตามหลักเกณฑ์ที่กำหนด

 3. กำหนดให้ผู้เกิดในราชอาณาจักรและไม่ได้สัญชาติไทยมีอายุตั้งแต่สิบแปดปีบริบูรณ์ อาจถูก เพิกถอนสิทธิการอาศัยอยู่ในราชอาณาจักรได้ เมื่อมีการกระทำใด ๆ อันเป็นการกระทบกระเทือนต่อความมั่นคง หรือขัดต่อประโยชน์ของรัฐหรือเป็นการเหยียดหยามประเทศชาติ หรือมีการกระทำใด ๆ อันเป็นการขัดต่อความสงบเรียบร้อยหรือศีลธรรมอันดีของประชาชน

 4. กำหนดให้บุตรของผู้เกิดในราชอาณาจักรไทยมีสิทธิอยู่ในราชอาณาจักรไทยตามกฎกระทรวงนี้ ให้มีสิทธิและหน้าที่เช่นเดียวกับบิดาและมารดาหรือบิดาหรือมารดา แม้ว่าบิดาและมารดาหรือบิดาหรือมารดานั้น จะถึงแก่กรรมแล้ว

**5. เรื่อง ร่างพระราชกฤษฎีกาจัดตั้งหอภาพยนตร์ (องค์การมหาชน) (ฉบับที่ ..) พ.ศ. ....**

 คณะรัฐมนตรีมีมติอนุมัติหลักการร่างพระราชกฤษฎีกาจัดตั้งหอภาพยนตร์ (องค์การมหาชน) (ฉบับที่ ..) พ.ศ. .... ตามที่รัฐมนตรีว่าการกระทรวงวัฒนธรรม (วธ.) เสนอ และให้ส่งสำนักงานคณะกรรมการกฤษฎีกาตรวจพิจารณา โดยให้รับคำชี้แจงของกระทรวงวัฒนธรรมเกี่ยวกับชื่อของหน่วยงานและความเห็นของกระทรวงการคลัง ไปประกอบการพิจารณาด้วย แล้วดำเนินการต่อไปได้

 **สาระสำคัญของร่างพระราชกฤษฎีกา**

 1. แก้ไขชื่อองค์การมหาชน ชื่อภาษาอังกฤษ และชื่อย่อ เป็น “หอภาพยนตร์แห่งชาติ (องค์การมหาชน) เรียกโดยย่อว่า “หภช.” และให้ใช้ชื่อภาษาอังกฤษว่า “National Film Archive (Public Organization” เรียกโดยย่อว่า “NFA”

 2. กำหนดให้คณะกรรมการ ประกอบด้วยกรรมการไม่น้อยกว่ากึ่งหนึ่งต้องไม่เป็นข้าราชการซึ่งมีตำแหน่งหรือเงินเดือนประจำ พนักงานหรือลูกจ้างของส่วนราชการ หน่วยงานของรัฐ รัฐวิสาหกิจ หรือองค์กรปกครองส่วนท้องถิ่น เว้นแต่เป็นผู้สอนในสถาบันอุดมศึกษาของรัฐ และห้ามเป็นกรรมการในองค์การมหาชนในเวลาเดียวกันเกินกว่าสามแห่ง

 3. แก้ไขเพิ่มเติมอำนาจหน้าที่ของคณะกรรมการ โดยให้มีอำนาจในการออกระเบียบ ข้อบังคับ ประกาศ หรือข้อกำหนดเกี่ยวกับการบริหารงานทั่วไปขององค์การ เช่น การแต่งตั้งและอำนาจหน้าที่ของคณะกรรมการตรวจสอบ การกำหนดเครื่องแบบผู้อำนวยการ เจ้าหน้าที่ และลูกจ้าง และเครื่องหมายของ

หอภาพยนตร์ รวมทั้ง กำหนดแนวทางการปฏิบัติงานตามหลักเกณฑ์และวิธีการบริหารกิจการบ้านเมืองที่ดี เป็นต้น

 4. กำหนดให้แต่งตั้งผู้อำนวยการให้แล้วเสร็จภายใน 90 วัน นับแต่วันที่มีเหตุต้องแต่งตั้งผู้อำนวยการ และหากมีเหตุจำเป็นให้ขยายระยะเวลาได้อีกไม่เกิน 60 วัน หากดำเนินการไม่แล้วเสร็จภายในระยะเวลาดังกล่าว ให้คณะกรรมการรายงานผลให้ กพม. เพื่อรายงานต่อคณะรัฐมนตรี

 5. แก้ไขเพิ่มเติมคุณสมบัติและลักษณะต้องห้ามของผู้อำนวยการ โดยกำหนดให้ผู้อำนวยการไม่เป็นข้าราชการซึ่งมีตำแหน่งหรือเงินเดือนประจำ พนักงานหรือลูกจ้างของส่วนราชการ รัฐวิสาหกิจ องค์กรปกครองส่วนท้องถิ่น หรือหน่วยงานของรัฐ หรือผู้ปฏิบัติงานขององค์การมหาชนอื่น รวมทั้งกำหนดให้กรณีผู้อำนวยการมีอายุครบ 65 ปีบริบูรณ์ ให้ถือว่าเป็นการพ้นจากตำแหน่งตามกำหนดเวลาในสัญญาจ้าง

 6. เพิ่มเติมให้เจ้าหน้าที่และลูกจ้างของหอภาพยนตร์มีเสรีภาพในการวมกลุ่ม ทั้งนี้ ต้องไม่กระทบประสิทธิภาพในการบริหารราชการแผ่นดินและความต่อเนื่องในการจัดทำบริการสาธารณะและต้องไม่มีวัตถุประสงค์ทางการเมือง

 7. แก้ไขเพิ่มเติมโดยกำหนดให้การแต่งตั้ง โยกย้าย เลื่อนเงินเดือน เลื่อนตำแหน่ง และลงโทษทางวินัยของผู้ตรวจสอบภายใน ให้ผู้อำนวยการและคณะกรรมการตรวจสอบพิจารณาร่วมกัน แล้วเสนอให้คณะกรรมการให้ความเห็นชอบก่อนดำเนินการต่อไป

 8. กำหนดบทเฉพาะกาลเพื่อให้ระเบียบ ข้อบังคับ ข้อกำหนด ประกาศ ข้อกำหนด หรือคำสั่งใด

ที่อ้างถึงคณะกรรมการบริหารหอภาพยนตร์ยังคงมีผลใช้บังคับในระหว่างดำเนินการปรับปรุงให้เป็นไปตามพระราชกฤษฎีกาจัดตั้งใหม

**6. เรื่อง ร่างพระราชกฤษฎีกากำหนดให้ผลิตภัณฑ์อุตสาหกรรมต้องเป็นไปตามมาตรฐาน จำนวน 2 ฉบับ**

 คณะรัฐมนตรีมีมติอนุมัติหลักการร่างพระราชกฤษฎีกากำหนดให้ผลิตภัณฑ์อุตสาหกรรมเหล็กกล้าทรงแบนรีดร้อน สำหรับงานโครงสร้างทั่วไปต้องเป็นไปตามมาตรฐาน พ.ศ. ... และร่างพระราชกฤษฎีกากำหนดให้ผลิตภัณฑ์อุตสาหกรรมเหล็กกล้าทรงแบนรีดเย็น สำหรับงานทั่วไปและงานดึงขึ้นรูปต้องเป็นไปตามมาตรฐาน พ.ศ. .... รวม 2 ฉบับ ตามที่กระทรวงอุตสาหกรรม (อก.) เสนอ และให้ส่งสำนักงานคณะกรรมการกฤษฎีกาตรวจพิจารณา

แล้วดำเนินการต่อไปได้

 **สาระสำคัญของร่างพระราชกฤษฎีกา มีดังนี้**

1. **ร่างพระราชกฤษฎีกากำหนดให้ผลิตภัณฑ์อุตสาหกรรมเหล็กกล้าทรงแบนรีดร้อน สำหรับ**

**งานโครงสร้างทั่วไปต้องเป็นไปตามมาตรฐาน พ.ศ. ....**

* 1. กำหนดให้ร่างพระราชกฤษฎีกานี้ให้ใช้บังคับเมื่อพ้นกำหนดหนึ่งร้อยแปดสิบวันนับแต่

วันประกาศในราชกิจจานุเบกษาเป็นต้นไป

* 1. กำหนดให้ยกเลิกพระราชกฤษฎีกากำหนดให้ผลิตภัณฑ์อุตสาหกรรมเหล็กกล้าคาร์บอน

รีดร้อนแผ่นม้วน แผ่นแถบ แผ่นหนา และแผ่นบาง สำหรับงานโครงสร้างทั่วไปต้องเป็นไปตามมาตรฐาน

พ.ศ. 2544

* 1. กำหนดให้ผลิตภัณฑ์อุตสาหกรรมเหล็กกล้าทรงแบนรีดร้อน สำหรับงานโครงสร้างทั่วไป

ต้องเป็นไปตามมาตรฐานเลขที่ มอก. 1479-2558 ตามประกาศกระทรวงอุตสาหกรรม ฉบับที่ 4847 (พ.ศ. 2559) ออกตามความในพระราชบัญญัติมาตรฐานผลิตภัณฑ์อุตสาหกรรม พ.ศ. 2511 เรื่อง ยกเลิกมาตรฐานผลิตภัณฑ์อุตสาหกรรมเหล็กกล้าคาร์บอนรีดร้อนแผ่นม้วน แผ่นแถบ แผ่นหน้า และแผ่นบาง สำหรับงานโครงสร้างทั่วไปและกำหนดมาตรฐานผลิตภัณฑ์อุตสาหกรรมเหล็กกล้าทรงแบนรีดร้อน สำหรับงานโครงสร้างทั่วไป ลงวันที่ 27 กรกฎาคม พ.ศ. 2559

1. **ร่างพระราชกฤษฎีกากำหนดให้ผลิตภัณฑ์อุตสาหกรรมเหล็กกล้าทรงแบนรีดเย็น สำหรับ**

**งานทั่วไปและงานดึงขึ้นรูปต้องเป็นไปตามมาตรฐาน พ.ศ. ....** ดังนี้

* 1. กำหนดให้ร่างพระราชกฤษฎีกานี้ให้ใช้บังคับเมื่อพ้นกำหนดหนึ่งร้อยแปดสิบวันนับแต่

วันประกาศในราชกิจจานุเบกษาเป็นต้นไป

* 1. กำหนดให้ให้ยกเลิกพระราชกฤษฎีกากำหนดให้ผลิตภัณฑ์อุตสาหกรรมเหล็กกล้า

คาร์บอนรีดเย็นแผ่นม้วน และแผ่นตัด สำหรับงานทั่วไปและงานขึ้นรูปต้องเป็นไปตามมาตรฐาน พ.ศ. 2545

* 1. กำหนดให้ผลิตภัณฑ์อุตสาหกรรมเหล็กกล้าทรงแบนรีดเย็น สำหรับงานทั่วไปและงานดึง

ขึ้นรูป ต้องเป็นไปตามมาตรฐานเลขที่ มอก. 2012-2558 ตามประกาศกระทรวงอุตสาหกรรม ฉบับที่ 4841 (พ.ศ. 2559) ออกตามความในพระราชบัญญัติมาตรฐานผลิตภัณฑ์อุตสาหกรรม พ.ศ. 2511 เรื่อง ยกเลิกมาตรฐานผลิตภัณฑ์อุตสาหกรรมเหล็กกล้าคาร์บอนรีดเย็นแผ่นม้วน แผ่นแถบ และแผ่นตัด สำหรับงานทั่วไปและงานขึ้นรูป และกำหนดมาตรฐานผลิตภัณฑ์อุตสาหกรรมเหล็กกล้าทรงแบนรีดเย็น สำหรับงานทั่วไปและงานดึงขึ้นรูป ลงวันที่ 14 กรกฎาคม พ.ศ. 2559

|  |
| --- |
| **เศรษฐกิจ- สังคม** |

**7. เรื่อง การแก้ไขปัญหาเรื่องสัญชาติและสถานะบุคคลของเด็กนักเรียนนักศึกษาและบุคคลไร้สัญชาติที่เกิดในราชอาณาจักรไทย**

 คณะรัฐมนตรีมีมติอนุมัติตามที่กระทรวงมหาดไทย (มท.) เสนอ ดังนี้

 1. อนุมัติให้บุตรของชนกลุ่มน้อยหรือกลุ่มชาติพันธุ์ที่เกิดในราชอาณาจักรไทยและมีคุณสมบัติดังต่อไปนี้ ได้สัญชาติไทยเป็นการทั่วไป คือ

 1.1 บิดาหรือมารดาที่เป็นชนกลุ่มน้อยหรือกลุ่มชาติพันธุ์จะต้องได้รับการจัดทำทะเบียนประวัติ มีเลขประจำตัว 13 หลักตามกฎหมายว่าด้วยการทะเบียนราษฎร และต้องเข้ามาอยู่ในราชอาณาจักรไทยเป็นเวลาไม่น้อยกว่า 15 ปีนับถึงวันที่บุตรยื่นคำร้องขอมีสัญชาติไทย

 1.2 ต้องมีหลักฐานการเกิดในราชอาณาจักรไทยและทะเบียนบ้าน หรือทะเบียนประวัติ

 1.3 ต้องไม่ปรากฏหลักฐานการมีและใช้สัญชาติอื่น

 1.4 ต้องพูดและเข้าใจภาษาไทย

 1.5 มีความจงรักภักดีและเลื่อมใสระบอบประชาธิปไตยอันมีพระมหากษัตริย์เป็นประมุข

 1.6 มีความประพฤติดี ไม่มีพฤติการณ์ที่เป็นภัยต่อความมั่นคง ไม่เคยต้องรับโทษความผิดคดีอาญา เว้นแต่ความผิดโดยประมาทหรือลหุโทษ หรือถ้าเคยรับโทษคดีอาญาต้องพ้นโทษมาแล้วเป็นเวลาไม่น้อยกว่า 5 ปีนับถึงวันที่ยื่นคำร้องขอมีสัญชาติไทย

 2. อนุมัติให้เด็กและบุคคลที่กำลังศึกษาเล่าเรียนอยู่ในสถาบันการศึกษา หรือสำเร็จการศึกษาแล้ว

ที่เกิดในราชอาณาจักรไทยโดยมีบิดาหรือมารดาเป็นคนต่างด้าวอื่น ที่ไม่ใช่ชนกลุ่มน้อยหรือกลุ่มชาติพันธุ์ตามที่

มท. จัดทำทะเบียนประวัติ หรือไม่ปรากฏบิดามารดา และมีคุณสมบัติดังต่อไปนี้ ได้สัญชาติไทยเป็นการทั่วไป คือ

 2.1 ต้องมีคุณสมบัติตามข้อ 1.2 -1.6

 2.2 จบการศึกษาระดับอุดมศึกษาหรือเทียบเท่าจากสถาบันการศึกษาในประเทศไทย สำหรับผู้ที่เรียนจบจากสถาบันในต่างประเทศจะต้องเป็นผู้ที่ได้รับทุนการศึกษาจากหน่วยงานของรัฐ

 2.3 สำหรับคนไร้รากเหง้า ไม่ปรากฏบิดามารดาหรือมารดาบิดาทอดทิ้งตั้งแต่วัยเยาว์ และยังไม่จบการศึกษาระดับอุดมศึกษา ต้องมีหนังสือรับรองความเป็นคนไร้รากเหง้าจากหน่วยงานในสังกัดกระทรวง

การพัฒนาสังคมและความมั่นคงของมนุษย์ (พม.) และต้องมีภูมิลำเนาอาศัยอยู่ในราชอาณาจักรไทยติดต่อกันไม่น้อยกว่า 10 ปีนับถึงวันที่ยื่นคำร้องขอมีสัญชาติไทย

 2.4 สำหรับบุคคลที่อยู่ระหว่างการศึกษาในสถาบันการศึกษา และมีความจำเป็นต้องขอมีสัญชาติไทย ต้องได้รับความเห็นชอบจากรัฐมนตรีว่าการกระทรวงมหาดไทยหรือผู้ที่ได้รับมอบอำนาจจากรับมนตรีว่าการกระทรวงมหาดไทยด้วย

**8. เรื่อง ร่างแผนพัฒนาสุขภาพแห่งชาติ ฉบับที่ 12 (พ.ศ. 2560 – 2564)**

 คณะรัฐมนตรีมีมติอนุมัติและเห็นชอบตามที่กระทรวงสาธารณสุข (สธ.) เสนอ ดังนี้

 1. อนุมัติร่างแผนพัฒนาสุขภาพแห่งชาติ ฉบับที่ 12 (พ.ศ. 2560 – 2564)

 2. เห็นชอบให้หน่วยงานที่เกี่ยวข้อง (เช่น กระทรวงการพัฒนาสังคมและความมั่นคงของมนุษย์ กระทรวงมหาดไทย กระทรวงศึกษาธิการ) และภาคีเครือข่ายด้านสุขภาพ ใช้แผนพัฒนาสุขภาพแห่งชาติ ฉบับที่ 12 (พ.ศ. 2560 – 2564) เป็นกรอบแนวทางในการดำเนินงานการพัฒนาด้านสุขภาพของประเทศตามห้วงระยะเวลาของแผนฯ ต่อไป

  **สาระสำคัญของเรื่อง**

 สธ. รายงานว่า

 1. ปัจจุบันประเทศไทยเผชิญกับปัญหาที่ส่งผลกระทบต่อระบบสุขภาพหลายประการ เช่น การเปลี่ยนแปลงโครงสร้างประชากรที่เข้าสู่สังคมผู้สูงอายุอย่างรวดเร็ว รูปแบบของโรคที่เปลี่ยนแปลงไป ปัญหาสุขภาพจากอุบัติเหตุ ภัยพิบัติและภัยสุขภาพ ปัญหาการจัดการกำลังคนด้านสุขภาพ ปัญหาการบริหารจัดการระบบการเงินการคลังด้านสุขภาพ ปัญหาความรู้ด้านสุขภาพของประชาชนที่ยังไม่เพียงพอในการป้องกันปัจจัยเสี่ยงต่าง ๆ สธ. จึงจำเป็นต้องวางแผนเพื่อเตรียมรับมือกับปัญหาด้านสุขภาพดังกล่าว ประกอบกับแผนพัฒนาสุขภาพแห่งชาติ ฉบับที่ 11 (พ.ศ. 2555 – 2559) จะสิ้นสุดลงในปี พ.ศ. 2559 ดังนั้น เพื่อให้การดำเนินงานพัฒนาด้านสุขภาพเป็นไปอย่างต่อเนื่อง สธ. โดยคณะทำงานจัดทำร่างแผนพัฒนาสุขภาพแห่งชาติ ฉบับที่ 12 (พ.ศ. 2560 – 2564) จึงได้จัดทำ ร่างแผนดังกล่าว

 2. แผนพัฒนาสุขภาพแห่งชาติฉบับนี้เป็นแผนพัฒนาระยะ 5 ปี อยู่ภายใต้แผนพัฒนาเศรษฐกิจและสังคมแห่งชาติ ฉบับที่ 12 พ.ศ. 2560 – 2564 และสอดรับกับเป้าหมายยุทธศาสตร์ชาติระยะ 20 ปี ในข้อ 3 ยุทธศาสตร์การพัฒนาและเสริมสร้างศักยภาพคน และข้อ 4 ยุทธศาสตร์การสร้างโอกาสความเสมอภาคและเท่าเทียมกันทางสังคม ซึ่งจะเป็นกลไกเชื่อมต่อเป้าหมายยุทธศาสตร์ดังกล่าวให้สามารถนำสู่การปฏิบัติอย่างเป็นรูปธรรม พร้อมทั้งได้ยึดกรอบเป้าหมายการพัฒนาที่ยั่งยืน (SDGs) การปรับโครงสร้างประเทศไทยไปสู่ประเทศไทย 4.0 ประเด็นการปฏิรูปประเทศด้านสาธารณสุข ธรรมนูญว่าด้วยระบบสุขภาพแห่งชาติ ฉบับที่ 2 และกรอบแนวทางแผนระยะ 20 ปี ด้านสาธารณสุข ซึ่งแผนพัฒนาสุขภาพแห่งชาติ ฉบับที่ 12 นี้ เป็นช่วงระยะเวลาของการปฏิรูปประเทศในระยะ 5 ปีแรก และจะเป็นการวางรากฐานของระบบสุขภาพให้เข้มแข็ง มีเอกภาพ สามารถต่อยอดให้เกิดผลสัมฤทธิ์ได้อย่างต่อเนื่องภายใต้แผนพัฒนาสุขภาพแห่งชาติ ฉบับต่อ ๆ ไป จึงกำหนดยุทธศาสตร์ดังนี้ **ยุทธศาสตร์ที่ 1** เร่งการเสริมสร้างสุขภาพคนไทยเชิงรุก **ยุทธศาสตร์ที่ 2** สร้างความเป็นธรรม ลดความเหลื่อมล้ำในระบบบริการสุขภาพ **ยุทธศาสตร์ที่ 3** พัฒนาและสร้างกลไกเพื่อเพิ่มประสิทธิภาพการบริหารจัดการกำลังคนด้านสุขภาพ และ**ยุทธศาสตร์ที่ 4** พัฒนาและสร้างความเข้มแข็งในการอภิบาลระบบสุขภาพ

**9. เรื่อง ขอความเห็นชอบให้ประกาศใช้นโยบายและยุทธศาสตร์การพัฒนาสถาบันครอบครัว**

**พ.ศ. 2560-2564**

 คณะรัฐมนตรีมีมติเห็นชอบให้ประกาศใช้นโยบายและยุทธศาสตร์การพัฒนาสถาบันครอบครัว พ.ศ. 2560-2564 ตามที่กระทรวงการพัฒนาสังคมและความมั่นคงของมนุษย์ (พม.) เสนอ

  **สาระสำคัญของเรื่อง**

 พม. รายงานว่า

1. นโยบายและยุทธศาสตร์การพัฒนาสถาบันครอบครัว พ.ศ. 2547-2556 ได้สิ้นสุดวาระลงเมื่อ

ปี 2556 พม. จึงได้จัดทำ (ร่าง) นโยบายและยุทธศาสตร์การพัฒนาสถาบันครอบครัว พ.ศ. 2560-2564 เพื่อใช้เป็นกรอบแนวทางการพัฒนาสถาบันครอบครัวของหน่วยงานต่าง ๆ ซึ่งผ่านความเห็นชอบจากคณะกรรมการนโยบายและยุทธศาสตร์ครอบครัวแห่งชาติแล้ว เมื่อวันที่ 11 กรกฎาคม 2559 และวันที่ 29 สิงหาคม 2559 โดย (ร่าง) นโยบายและยุทธศาสตร์ฯ สอดคล้องกับยุทธศาสตร์ชาติ ระยะ 20 ปี (พ.ศ. 2560 – 2579) ด้านการพัฒนาและเสริมสร้างศักยภาพคน และด้านการสร้างโอกาสความเสมอภาคและเท่าเทียมกันทางสังคม รวมถึงสอดคล้องกับแผนพัฒนาเศรษฐกิจและสังคมแห่งชาติ ฉบับที่ 12 (พ.ศ. 2560 – 2564) ในยุทธศาสตร์เสริมสร้างและพัฒนาศักยภาพทุนมนุษย์และการสร้างความเป็นธรรมลดความเหลื่อมล้ำในสังคมซึ่งจะทำให้ประเทศมีทิศทางการพัฒนาสถาบันครอบครัวที่สอดรับการเปลี่ยนแปลงทางสังคมและมีแนวทางเป้าหมายการดำเนินงานที่ชัดเจนและต่อเนื่อง โดยมีส่วนร่วมกับสถาบันหลักอื่น ๆ ของสังคม เพื่อให้การสนับสนุนและพัฒนาสถาบันครอบครัวให้มีความเข้มแข็งและทำหน้าที่ได้อย่างเหมาะสม เป็นปัจจัยเกื้อหนุนให้สมาชิกมีความผูกพันในทุกมิติ มีความรัก ความเข้าใจกันร่วมกัน สร้างครอบครัวที่อบอุ่นและเข้มแข็งปัญหาสังคมต่าง ๆ ก็จะลดลง

1. (ร่าง) นโยบายและยุทธศาสตร์การพัฒนาสถาบันครอบครัว พ.ศ. 2560 – 2564 ประกอบด้วย

5 ยุทธศาสตร์ ดังนี้ **ยุทธศาสตร์ที่ 1** พัฒนาศักยภาพของครอบครัว **ยุทธศาสตร์ที่ 2** สร้างหลักประกันความมั่นคงของครอบครัว **ยุทธศาสตร์ที่ 3** การบริหารจัดการที่เอื้อต่อความเข้มแข็งของครอบครัว **ยุทธศาสตร์ที่ 4** ส่งเสริมและสนับสนุนเครือข่ายทางสังคมเพื่อพัฒนาครอบครัว และ**ยุทธศาตร์ที่ 5** พัฒนากระบวนการสื่อสารสังคม เพื่อพัฒนาครอบครัว

**10. เรื่อง แผนยุทธศาสตร์เตรียมความพร้อม ป้องกัน และแก้ไขปัญหาโรคติดต่ออุบัติใหม่แห่งชาติ (พ.ศ. 2560 - 2564)**

 คณะรัฐมนตรีมีมติเห็นชอบตามที่ กระทรวงสาธารณสุข (สธ.) เสนอ ดังนี้

 1. เห็นชอบแผนยุทธศาสตร์เตรียมความพร้อม ป้องกัน และแก้ไขปัญหาโรคติดต่ออุบัติใหม่แห่งชาติ (พ.ศ. 2560 - 2564)

 2. ให้หน่วยงานที่เกี่ยวข้องนำแผนยุทธศาสตร์เตรียมความพร้อม ป้องกัน และแก้ไขปัญหาโรคติดต่ออุบัติใหม่แห่งชาติ (พ.ศ. 2560 - 2564) ไปสู่การปฏิบัติต่อไป

 **สาระสำคัญของเรื่อง**

 สธ. รายงานว่า

 1**. สธ. ได้จัดทำแผนยุทธศาสตร์เตรียมความพร้อม ป้องกัน และแก้ไขปัญหาโรคติดต่ออุบัติใหม่แห่งชาติ (พ.ศ. 2560 - 2564)** โดยคำนึงถึงปัญหาและอุปสรรคจากการดำเนินการตามแผนยุทธศาสตร์เตรียมความพร้อม ป้องกัน และแก้ไขปัญหาโรคติดต่ออุบัติใหม่แห่งชาติ (พ.ศ. 2556 - 2559) เช่น การบริหารจัดการที่ถูกต้องและเหมาะสม แผนการขับเคลื่อนการดำเนินงานที่ชัดเจน การสื่อสารเผยแพร่ข้อมูลข่าวสารและการถ่ายทอดแผนยุทธศาสตร์อย่างทั่วถึง การติดตามความก้าวหน้าและการประเมินผลการดำเนินงาน โดย สธ. ได้ปรับกระบวนการจัดทำแผนฯ โดยให้หน่วยงานที่เกี่ยวข้องระดับภูมิภาคเข้ามามีส่วนร่วมในการจัดทำแผนยุทธศาสตร์ในทุกขั้นตอน และสร้างกลไกขับเคลื่อนยุทธศาสตร์ อีกทั้งกำหนดให้มีการถ่ายทอดแผนยุทธศาสตร์ลงสู่พื้นที่ เพื่อสื่อสาร ทำความเข้าใจ และจัดทำแผนปฏิบัติการ เพื่อให้บรรลุวัตถุประสงค์วิสัยทัศน์ที่ได้ตั้งไว้ต่อไป

 2. **แผนยุทธศาสตร์เตรียมความพร้อม ป้องกัน และแก้ไขปัญหาโรคติดต่ออุบัติใหม่แห่งชาติ (พ.ศ. 2560 – 2564)** ประกอบด้วย 6 ยุทธศาสตร์ ดังนี้ **ยุทธศาสตร์ที่ 1** การพัฒนาระบบเตรียมความพร้อมสำหรับภัยพิบัติฉุกเฉินด้านสาธารณสุข **ยุทธศาสตร์ที่ 2** การพัฒนาระบบเฝ้าระวัง ป้องกัน รักษาและควบคุมโรคติดต่ออุบัติใหม่ ภายใต้แนวคิดสุขภาพหนึ่งเดียว **ยุทธศาสตร์ที่ 3** การพัฒนาระบบการสื่อสารความเสี่ยงและประชาสัมพันธ์โรคติดต่ออุบัติใหม่ **ยุทธศาสตร์ที่ 4** การเสริมสร้างความเข้มแข็งด้านความร่วมมือระหว่างประเทศ **ยุทธศาสตร์ที่ 5** การเสริมสร้างการมีส่วนร่วมจากภาคประชาสังคมและภาคเอกชน ในการป้องกันควบคุมโรคติดต่ออุบัติใหม่ **ยุทธศาสตร์ที่ 6** การส่งเสริมการจัดการความรู้ การวิจัยและพัฒนา

**11. เรื่อง การดำเนินการขับเคลื่อนดิจิทัลเพื่อเศรษฐกิจและสังคม**

คณะรัฐมนตรีมีมติรับทราบและเห็นชอบตามที่ กระทรวงดิจิทัลเพื่อเศรษฐกิจและสังคม (ดท.) เสนอ ดังนี้

 1. รับทราบผลการประชุมคณะกรรมการเตรียมการด้านดิจิทัลเพื่อเศรษฐกิจและสังคมในการประชุม ครั้งที่ 2/2559 เมื่อวันที่ 2 พฤศจิกายน 2559 ซึ่งเห็นชอบในหลักการต่อ (ร่าง) แผนปฏิบัติการเพื่อขับเคลื่อนการพัฒนารายยุทธศาสตร์ของแผนพัฒนาดิจิทัลเพื่อเศรษฐกิจและสังคม ระยะ 5 ปี (พ.ศ. 2560-2564) และผลการดำเนินการ รวมทั้งปัญหาอุปสรรคในการดำเนินการโครงการยกระดับโครงสร้างพื้นฐานโทรคมนาคมเพื่อขับเคลื่อนเศรษฐกิจของประเทศ

 2. เห็นชอบแนวทางการดำเนินโครงการยกระดับโครงสร้างพื้นฐานโทรคมนาคมเพื่อขับเคลื่อนเศรษฐกิจของประเทศ โดยมอบหมายให้หน่วยงานรัฐวิสาหกิจซึ่งเป็นผู้มีความเชี่ยวชาญด้านโครงข่ายโทรคมนาคมเป็นผู้ดำเนินการ ในลักษณะการเบิกจ่ายงบประมาณแทนกัน ตามที่ได้รับความเห็นชอบจากคณะกรรมการเตรียมการด้านดิจิทัลเพื่อเศรษฐกิจและสังคม ทั้งนี้ ทรัพย์สินที่เกิดขึ้นจากการดำเนินโครงการของหน่วยงานที่รับผิดชอบจากการ

เบิกจ่ายเงินงบประมาณแทนกัน ให้ ดท. ขอทำความตกลงกับกระทรวงการคลัง (กค.)

 3. มอบหมายให้ บริษัท ทีโอที จำกัด (มหาชน) เป็นผู้ดำเนินการกิจกรรมการขยายโครงข่าย

อินเทอร์เน็ทความเร็วสูงให้ครอบคลุมทั่วประเทศ เพื่อสนับสนุนการพัฒนาเศรษฐกิจภายในประเทศ และบริษัท

กสท โทรคมนาคม จำกัด (มหาชน) เป็นผู้ดำเนินการกิจกรรมการเพิ่มประสิทธิภาพโครงข่ายอินเทอร์เน็ต

ระหว่างประเทศ สู่การเป็นศูนย์กลางการแลกเปลี่ยนข้อมูลดิจิทัลของภูมิภาคอาเซียน (ASEAN Digital Hub)

 4. มอบหมายให้ ดท. ดำเนินการขยายโครงข่ายอินเทอร์เน็ตความเร็วสูงให้ครอบคลุม 24,700 หมู่บ้าน โดยใช้เงินงบประมาณรายจ่ายประจำปีงบประมาณ พ.ศ. 2559 และมอบหมายให้สำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติดำเนินการในหมู่บ้านที่เหลือเพิ่มเติมอีก จำนวน 15,732 หมู่บ้าน โดยใช้งบประมาณโครงการจัดให้มีบริการโทรคมนาคมพื้นฐานโดยทั่วถึงและบริการเพื่อสังคม (USO) ทั้งนี้ ให้ดำเนินการให้เป็นไปตามเงื่อนไขที่สอดคล้องกับนโยบายรัฐบาลและที่กำหนดไว้ใน (ร่าง) รัฐธรรมนูญแห่งราชอาณาจักรไทย พุทธศักราช 2559 ฉบับลงประชามติ มาตรา 56 ที่กำหนดให้ “โครงสร้างหรือโครงข่ายขั้นพื้นฐานของกิจการสาธารณูปโภคขั้นพื้นฐานของรัฐอันจำเป็นต่อการดำรงชีวิตของประชาชน หรือเพื่อความมั่นคงของรัฐ รัฐจะกระทำด้วยประการใดให้ตกเป็นกรรมสิทธิ์ของเอกชน หรือทำให้รัฐเป็นเจ้าของน้อยกว่าร้อยละห้าสิบเอ็ดมิได้

 5. ให้กระทรวงดิจิทัลเพื่อเศรษฐกิจและสังคมและหน่วยงานที่เกี่ยวข้องดำเนินการ ดังนี้

 5.1 กำกับดูแลและดำเนินโครงการฯ ให้เป็นไปตามขั้นตอนของกฎหมาย ระเบียบ ข้อบังคับ และมติคณะรัฐมนตรีที่เกี่ยวข้องอย่างถูกต้องครบถ้วน โปร่งใส และตรวจสอบได้ในทุกขั้นตอนอย่างเคร่งครัด เช่น การนำเสนอโครงการฯ ต่อคณะกรรมการทีโอทีและคณะกรรมการ กสท. การดำเนินการตามขั้นตอนของการพิจารณารายงานการวิเคราะห์ผลกระทบสิ่งแวดล้อม (EIA) (ถ้ามี) เป็นต้น

 5.2 จัดทำแผนการบริหารจัดการทรัพย์สินหรือโครงข่ายทั้งในระหว่างการดำเนินโครงการและภายหลังการดำเนินโครงการ โดยเฉพาะอย่างยิ่งแผนการดูแล บำรุงรักษา และซ่อมแซมอุปกรณ์โครงข่ายที่จะเกิดขึ้นในอนาคตด้วย โดยคำนึงถึงประโยชน์สูงสุดของทางราชการและประชาชนเป็นสำคัญ ทั้งนี้ ให้ดำเนินการให้เป็นไปตามกฎหมายและระเบียบที่เกี่ยวข้อง

 5.3 ประเมินผลสัมฤทธิ์ของการดำเนินโครงการฯ ภายหลังจากการติดตั้งแล้วเสร็จ โดยเฉพาะในเรื่องของความสามารถในการใช้งานอินเทอร์เน็ตความเร็วสูงในแต่ละพื้นที่เป้าหมาย เพื่อให้การดำเนินการเกิดประโยชน์ต่อประชาชนอย่างแท้จริงตามวัตถุประสงค์ของโครงการฯ และเกิดความคุ้มค่ากับงบประมาณที่ใช้ไปในการดำเนินโครงการฯ ด้วย

 6. ให้กระทรวงดิจิทัลเพื่อเศรษฐกิจและสังคมรับความเห็นของกระทรวงการคลัง กระทรวงพาณิชย์ กระทรวงวิทยาศาสตร์และเทคโนโลยี สำนักงานคณะกรรมการพัฒนาการเศรษฐกิจและสังคมแห่งชาติ และคณะกรรมการติดตามและตรวจสอบการใช้จ่ายงบประมาณภาครัฐไปพิจารณาดำเนินการต่อไป ในส่วนความเห็นบริษัท กสท โทรคมนาคม จำกัด (มหาชน) ซึ่งเป็นวิธีการปฏิบัติ ให้กระทรวงดิจิทัลเพื่อเศรษฐกิจและสังคมไปพิจารณาหารือกับบริษัท กสท โทรคมนาคม จำกัด (มหาชน) เพื่อดำเนินการให้ถูกต้องตามขั้นตอนของกฎหมาย ระเบียบ และมติคณะรัฐมนตรีที่เกี่ยวข้องต่อไป

|  |
| --- |
| **ต่างประเทศ** |

**12. เรื่อง การจัดทำพิธีสารแก้ไขความตกลงด้านการลงทุนอาเซียน ฉบับที่ 2 (Second Protocol to Amend The ASEAN Comprehensive Investment Agreement – ACIA)**

 คณะรัฐมนตรีมีมติเห็นชอบและอนุมัติตามที่สำนักงานคณะกรรมการส่งเสริมการลงทุน (สกท.) เสนอ ดังนี้

 1. เห็นชอบร่างพิธีสารแก้ไขความตกลงด้านการลงทุนอาเซียน ฉบับที่ 2 (Second Protocol to Amend ASEAN Comprehensive Investment Agreement – ACIA)

 2. อนุมัติให้รัฐมนตรีว่าการกระทรวงพาณิชย์เป็นผู้ลงนามร่างพิธีสารฯ ทั้งนี้ หากมีการแก้ไขถ้อยคำที่มิใช่สาระสำคัญและไม่ขัดต่อผลประโยชน์ของไทย ให้กระทรวงพาณิชย์ดำเนินการตามมติคณะรัฐมนตรีเมื่อวันที่ 30 มิถุนายน 2558 และเมื่อลงนามแล้วให้ส่งคณะกรรมการประสานงานสภานิติบัญญัติแห่งชาติพิจารณา แล้วเสนอ

สภานิติบัญญัติแห่งชาติพิจารณาให้ความเห็นชอบพิธีสารฯ ก่อนแสดงเจตนาให้พิธีสาร มีผลผูกพันต่อไป

 3. มอบหมายให้กระทรวงการต่างประเทศดำเนินการออกหนังสือมอบอำนาจเต็ม (Full Powers) ให้รัฐมนตรีว่าการกระทรวงพาณิชย์เป็นผู้ลงนามในพิธีสารเพื่อเข้าร่วมพิธีสารฯ ดังกล่าว

 4. มอบหมายให้กระทรวงการต่างประเทสดำเนินการยื่นสัตยาบันสาร หรือสารให้ความยอมรับแก่เลขาธิการอาเซียน เมื่อสภานิติบัญญัติแห่งชาติมีมติเห็นชอบพิธีสารดังกล่าวแล้ว

 **สาระสำคัญของร่างพิธีสารฯ** เป็นการปรับเปลี่ยนคำนิยามในการปฏิบัติ ต่อผู้มีถิ่นพำนักถาวร (Permanent Residents, PR) เพื่อให้ประเทศที่มีการปฏิบัติต่อผู้มีถิ่นพำนักถาวร เทียบเท่าคนชาติ (ได้แก่ ประเทศบรูไน สหพันธรัฐมาเลเซีย และสาธารณรัฐสิงคโปร์) สามารถให้สิทธิผู้มีถิ่นพำนักถาวรในฐานะนักลงทุนระหว่างกันได้ แต่จะไม่ไปกระทบสิทธิของประเทศสมาชิกอาเซียนอื่น ที่ยังมิได้ให้สิทธิลักษณะดังกล่าวแก่ผู้มีถิ่นพำนักถาวร และปรับเปลี่ยนเนื้อความเกี่ยวกับการห้ามกำหนดเงื่อนไขให้นักลงทุนปฏิบัติ (Prohibition of Performance Requirement, PPR) โดยให้คงข้อบท PPR ไว้ในระดับเดียวกับความตกลง TRIMs/WTO ซึ่งสำนักงานคณะกรรมการส่งเสริมการลงทุนรายงานว่าการปรับเปลี่ยนคำนิยามดังกล่าว**ไม่มีผลกระทบต่อประเทศไทย เนื่องจากประเทศไทย ไม่ได้ปฏิบัติต่อนักลงทุนที่เป็น PR เทียบเท่ากับคนชาติ** ส่วนการปรับเปลี่ยนเนื้อความเกี่ยวกับการห้ามกำหนดเงื่อนไขให้นักลงทุนปฏิบัติไม่มีผลกระทบต่อประเทศไทย เนื่องจากความตกลงยังคงระดับเดิมไว้

**13. เรื่อง การจัดทำความตกลงทางการค้าระหว่างรัฐบาลแห่งราชอาณาจักรไทยกับรัฐบาลยูเครน**

 คณะรัฐมนตรีมีติเห็นชอบและอนุมัติตามที่กระทรวงพาณิชย์ (พณ.) เสนอ ดังนี้

 1. เห็นชอบร่างความตกลงทางการค้าระหว่างรัฐบาลแห่งราชอาณาจักรไทยกับรัฐบาลยูเครน (Trade Agreement between the Government of to Kingdom of Thailand and the Government of Ukraine)

 2. อนุมัติให้รัฐมนตรีว่าการกระทรวงพาณิชย์หรือผู้ที่ได้รับมอบหมาย จากรัฐมนตรีว่าการกระทรวงพาณิชย์ลงนามในร่างความตกลงทางการค้าระหว่างรัฐบาลแห่งราชอาณาจักรไทยกับรัฐบาลยูเครน (Trade Agreement between the Government of to Kingdom of Thailand and the Government of Ukraine) ฉบับภาษาไทย ภาษาอังกฤษ และภาษายูเครน

 3. หากมีการแก้ไขถ้อยคำที่มิใช่สาระสำคัญและไม่ขัดผลประโยชน์ของไทยของเอกสารทั้งสามฉบับดังกล่าว ให้คณะรัฐมนตรีมอบหมายให้ผู้ลงนามเป็นผู้ใช้ดุลยพินิจในเรื่องนั้น ๆ โดยไม่ต้องนำเสนอคณะรัฐมนตรี

เพื่อพิจารณาอีก

 4. มอบหมายให้กระทรวงการต่างประเทศ (กต.) ออกหนังสือมอบอำนาจเต็ม (Full Powers) ให้รัฐมนตรีว่าการกระทรวงพาณิชย์หรือผู้ที่ได้รับมอบหมายสำหรับการลงนามในร่างความตกลงทางการค้าระหว่างรัฐบาลแห่งราชอาณาจักรไทยกับรัฐบาลยูเครน

 5. มอบหมายให้ กต. ดำเนินการแลกเปลี่ยนหนังสือทางการทูตภายหลังจากที่รัฐมนตรีว่าการกระทรวงพาณิชย์ลงนามในความตกลงฯ เพื่อให้ความตกลงฯ มีผลบังคับใช้

 **สาระสำคัญของการจัดทำความตกลงฯ** เป็นการส่งเสริมการค้าและการลงทุนระหว่างกัน เช่น

(1) สนับสนุนและอำนวยความสะดวกในการสร้างความสัมพันธ์ระหว่างสองประเทศผ่านการแลกเปลี่ยนการเยือนของนักธุรกิจ การจัดนิทรรศการ การแสดงสินค้า ข้อมูลทางการค้า (2) ส่งเสริมการลงทุนและความร่วมมือทางด้านวิชาการระหว่างกัน (3) การจัดตั้งคณะกรรมการร่วมทางการค้า เป็นต้น โดยจะมีผลบังคับใช้ 5 ปี

**14. เรื่อง การขยายระยะเวลาโครงการนำร่องระบบการรับรองถิ่นกำเนิดสินค้าด้วยตนเองของอาเซียน**

**โครงการที่ 1**

 คณะรัฐมนตรีมีมติเห็นชอบตามที่ กระทรวงพาณิชย์ (พณ.) เสนอ ดังนี้

 1. เห็นชอบต่อการขยายระยะเวลาโครงการนำร่องระบบการรับรองถิ่นกำเนิดสินค้าด้วยตนเองของอาเซียน โครงการที่ 1 ออกไปจนกว่าระบบการรับรองถิ่นกำเนิดสินค้าด้วยตนเองของอาเซียน (ASEAN-wide Self - Certification) จะมีผลใช้บังคับ

 2. มอบหมายกระทรวงการต่างประเทศ (กต.) จัดทำหนังสือแจ้งการให้ความเห็นชอบของไทย ต่อการขยายระยะเวลาโครงการนำร่องฯ โครงการที่ 1 ออกไปจนกว่าระบบการรับรองถิ่นกำเนิดสินค้าด้วยตนเองของอาเซียน (ASEAN-wide Self-Certification) จะมีผลใช้บังคับ และนำส่งไปยังเลขาธิการอาเซียนก่อนสิ้นสุดอายุโครงการฯ ในวันที่ 31 ธันวาคม 2559

 **สาระสำคัญของเรื่อง**

 พณ. รายงานว่า

 1. ระบบการรับรองถิ่นกำเนิดสินค้าด้วยตนเองของอาเซียน (AWSC) มีวัตถุประสงค์เพื่อให้อาเซียน มีระบบการรับรองถิ่นกำเนิดเป็นระบบเดียวกัน ซึ่งเป็นผลมาจากการจัดทำบันทึกความเข้าใจระหว่างรัฐบาลของภาคีสมาชิกในโครงการนำร่องระบบการรับรองถิ่นกำเนิดสินค้าด้วยตนเองของอาเซียน (“โครงการนำร่องฯ โครงการที่ 1 ”) ซึ่งรัฐสภามีมติเมื่อวันที่ 19 เมษายน 2554 เห็นชอบให้ไทยเข้าร่วมเป็นภาคี และไทยได้ให้สัตยาบันเข้าร่วมเป็นภาคีบันทึกความเข้าใจโครงการนำร่องฯ เมื่อวันที่ 28 ตุลาคม 2554 โดยโครงการนำร่องฯ มีระยะเวลา 1 ปี สิ้นสุดวันที่ 31 สิงหาคม 2554

 2. โครงการนำร่องฯ โครงการที่ 1 จะช่วยอำนวยความสะดวกทางการค้าให้แก่ผู้ส่งออกที่ได้รับอนุญาตให้รับรองถิ่นกำเนิดสินค้าด้วยตนเอง ลดขั้นตอนพิธีการการออกหนังสือรับรองถิ่นกำเนิดสินค้า และช่วยลดเวลาและต้นทุนการดำเนินการของภาคเอกชน ปัจจุบันมีประเทศสมาชิกอาเซียนเข้าร่วมโครงการฯ จำนวน 6 ประเทศ ได้แก่ ไทย บรูไน กัมพูชา มาเลเซีย เมียนมา และสิงคโปร์ โดยมีจำนวนผู้ส่งออกที่ได้รับอนุญาตรวมทั้งสิ้น 426 ราย แบ่งเป็นผู้ส่งออกไทย 172 ราย บรูไน 10 ราย กัมพูชา 2 ราย มาเลเซีย 173 ราย เมียนมา 4 ราย และสิงคโปร์ 65 ราย นอกจากนี้ อาเซียนบางประเทศเห็นพ้องให้มีโครงการนำร่องฯ โครงการที่ 2 เพิ่มขึ้น โดยมีความเข้มงวดกว่าในบางประเด็น และไม่มีกำหนดระยะเวลาสิ้นสุดโครงการ สมาชิกที่เข้าร่วมโครงการที่ 2 คือ อินโดนีเซีย ลาว ฟิลิปปินส์ ไทย และเวียดนาม ซึ่งจะใช้คู่ขนานไปกับโครงการนำร่องฯ โครงการที่ 1 และจะพยายามปรับประสานระเบียบปฏิบัติของโครงการนำร่องฯ ทั้งสองโครงการเข้าด้วยกันแต่ยังไม่สำเร็จเป็นเหตุให้อาเซียนจำเป็นต้องขยายระยะเวลาโครงการนำร่องฯ โครงการที่ 1 ออกไป รวม 3 ครั้ง ซึ่งจะสิ้นสุดในวันที่ 31 ธันวาคม 2559

**15. เรื่อง ขอความเห็นชอบร่างบันทึกความร่วมมือระหว่างรัฐบาลแห่งราชอาณาจักรไทยและรัฐบาลแห่งสาธารณรัฐประชาชนจีนว่าด้วยการกระชับความร่วมมือในการพัฒนาโครงสร้างพื้นฐานทางรถไฟภายใต้กรอบยุทธศาสตร์การพัฒนาโครงสร้างพื้นฐานด้านการคมนาคมขนส่งของไทย พ.ศ. 2558-2565**

 คณะรัฐมนตรีมีมติเห็นชอบและอนุมัติตามที่กระทรวงคมนาคม (คค.) เสนอ ดังนี้

 1. เห็นชอบร่างบันทึกความร่วมมือระหว่างรัฐบาลแห่งราชอาณาจักรไทยและรัฐบาลแห่งสาธารณรัฐประชาชนจีนว่าด้วยการกระชับความร่วมมือในการพัฒนาโครงสร้างพื้นฐานทางรถไฟภายใต้กรอบยุทธศาสตร์การพัฒนาโครงสร้างพื้นฐานการคมนาคมขนส่งของไทย พ.ศ. 2558 – 2565 และหากมีความจำเป็นต้องปรับปรุงแก้ไขร่างเอกสารที่ไม่ใช่สาระสำคัญ และเป็นประโยชน์ต่อประเทศไทย ให้กระทรวงคมนาคมหารือร่วมกับกระทรวงการต่างประเทศ โดยไม่ต้องนำเสนอคณะรัฐมนตรีเพื่อพิจารณาอีกครั้ง

 2. อนุมัติให้รัฐมนตรีว่าการกระทรวงคมนาคมหรือผู้ที่ได้รับมอบหมายเป็นผู้ลงนามฝ่ายไทย

  **สาระสำคัญของร่างบันทึกความร่วมมือดังกล่าว** เพื่อยืนยันว่าทั้งสองฝ่ายจะร่วมมือในโครงการก่อสร้างเส้นทางรถไฟ โดยเริ่มโครงการลำดับแรกในเส้นทางกรุงเทพฯ-นครราชสีมา และจะดำเนินโครงการลำดับที่ 2 เส้นทางนครราชสีมา-หนองคาย อย่างต่อเนื่อง สำหรับการลงนามเอกสารดังกล่าวจะเป็นการยืนยันเจตนารมณ์ของฝ่ายไทยในอันที่จะร่วมมือกับฝ่ายจีนดำเนินโครงการก่อสร้างเส้นทางรถไฟดังกล่าว โดยมีนัยผูกพันรัฐบาลที่จะต้องดำเนินการในรายละเอียดตามที่กำหนดไว้

**16. เรื่อง ขออนุมัติการจัดทำและลงนามร่างบันทึกความเข้าใจระหว่างสถาบันบัณฑิตวิทยาศาสตร์แห่งสาธารณรัฐประชาชนจีนกับกระทรวงวิทยาศาสตร์และเทคโนโลยีแห่งราชอาณาจักรไทย**

คณะรัฐมนตรีมีมติอนุมัติตามที่กระทรวงวิทยาศาสตร์และเทคโนโลยี (วท.) เสนอ ดังนี้

 1. อนุมัติจัดทำและลงนามร่างบันทึกความเข้าใจระหว่างสถาบันบัณฑิตวิทยาศาสตร์แห่งสาธารณรัฐประชาชนจีนกับกระทรวงวิทยาศาสตร์และเทคโนโลยีแห่งราชอาณาจักรไทย ทั้งนี้ หากก่อนลงนามมีความจำเป็นต้องปรับปรุงแก้ไขร่างบันทึกความเข้าใจในส่วนที่ไม่ใช่สาระสำคัญ ให้กระทรวงวิทยาศาสตร์และเทคโนโลยีพิจารณาดำเนินการแก้ไขได้โดยไม่ต้องนำเสนอคณะรัฐมนตรีพิจารณาอีกครั้ง

 2. อนุมัติให้รัฐมนตรีว่าการกระทรวงวิทยาศาสตร์และเทคโนโลยีเป็นผู้ลงนามร่างบันทึกความเข้าใจดังกล่าว

 **สาระสำคัญของร่างบันทึกความเข้าใจฯ** มีจุดประสงค์เพื่อสร้างเสริมความร่วมมือในด้านวิทยาศาสตร์เทคโนโลยี การวิจัยและนวัตกรรมในระเบียงเศรษฐกิจภาคตะวันออก (EECi) และข้อริเริ่มเชื่อมทางบกทางน้ำ (Belt and Road Initiative) ตลอดจนรับทราบความก้าวหน้าที่เป็นรูปธรรมในการจัดตั้งสำนักงานสาขาของสถาบันบัณฑิตวิทยาศาสตร์ในประเทศไทยและการปฏิบัติงานร่วมกันในอนาคต และส่งเสริม อำนวยความสะดวกและสนับสนุนความร่วมมือเพื่อตอบสนองความสนใจร่วมกันในสาขาต่าง ๆ รวมถึงนาโนเทคโนโลยี เทคโนโลยีชีวภาพ ความหลากหลายทางชีวภาพ การสื่อสารระยะไกล **ยนตกรรม หุ่นยนต์** เทคโนโลยีแสงซินโครตอน เทคโนโลยีดิจิทัล อิเล็กทรอนิกส์ พลังงาน วัสดุศาสตร์

|  |
| --- |
| **แต่งตั้ง** |

**17. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับทรงคุณวุฒิ (กระทรวงสาธารณสุข)**

 คณะรัฐมนตรีมีมติอนุมัติตามที่กระทรวงสาธารณสุข (สธ.) เสนอ แต่งตั้ง **นายธัญญณัฐ บุนนาค** นายแพทย์เชี่ยวชาญ (ด้านเวชกรรม สาขากุมารเวชกรรม) กลุ่มงานกุมารเวชศาสตร์ กลุ่มภารกิจด้านวิชาการและการแพทย์ สถาบันสุขภาพเด็กแห่งชาติมหาราชินี กรมการแพทย์ ให้ดำรงตำแหน่ง นายแพทย์ทรงคุณวุฒิ (ด้านเวชกรรมสาขากุมารเวชกรรม) กลุ่มงานกุมารเวชศาสตร์ กลุ่มภารกิจด้านวิชาการและการแพทย์ สถาบันสุขภาพเด็กแห่งชาติมหาราชินี กรมการแพทย์ กระทรวงสาธารณสุข ตั้งแต่วันที่ 17 มิถุนายน 2559 ซึ่งเป็นวันที่มีคุณสมบัติครบถ้วนสมบูรณ์ ทั้งนี้ ตั้งแต่วันที่ทรงพระกรุณาโปรดเกล้าฯ แต่งตั้ง เป็นต้นไป

**18. เรื่อง รัฐบาลสาธารณรัฐซูดานเสนอขอแต่งตั้งเอกอัครราชทูตวิสามัญผู้มีอำนาจเต็มแห่งสาธารณรัฐซูดานประจำประเทศไทย (กระทรวงการต่างประเทศ)**

 คณะรัฐมนตรีมีมติอนุมัติกรณีรัฐบาลสาธารณรัฐซูดานเสนอขอแต่งตั้ง นางซานา ฮะมัด อะลาวัด กูราฟี (Mrs. Sanaa Hamad Alawad Gourafi) ให้ดำรงตำแหน่ง เอกอัครราชทูตวิสามัญผู้มีอำนาจเต็มแห่งสาธารณรัฐซูดานประจำประเทศไทย โดยมีถิ่นพำนัก ณ กรุงเทพมหานคร สืบแทน นายคอลิด อับดิลกอดิร ซุกรี (Mr.Khalid Abdelgadir Shukri) ถิ่นพำนัก ณ กรุงกัวลาลัมเปอร์ มาเลเซีย ตามที่กระทรวงการต่างประเทศเสนอ

**19. เรื่อง รัฐบาลสาธารณรัฐคิวบาเสนอขอแต่งตั้งเอกอัครราชทูตวิสามัญผู้มีอำนาจเต็มแห่งสาธารณรัฐคิวบาประจำประเทศไทย (กระทรวงการต่างประเทศ)**

 คณะรัฐมนตรีมีมติอนุมัติกรณีรัฐบาลสาธารณรัฐคิวบาเสนอขอแต่งตั้ง นายเอกตอร์ กอนเด อัลเมย์ดา (Mr.Héctor Conde Almeida) ให้ดำรงตำแหน่งเอกอัครราชทูตวิสามัญผู้มีอำนาจเต็มแห่งสาธารณรัฐคิวบาประจำประเทศไทย ถิ่นพำนัก ณ กรุงเทพมหานคร สืบแทน นายบิกตอร์ ดาเนียล รามีเรซ เปญา (Mr. Victor Daniel Ramirez Peña) ตามที่กระทรวงการต่างประเทศเสนอ

**20. เรื่อง ขออนุมัติแต่งตั้งข้าราชการพลเรือนสามัญให้ดำรงตำแหน่งประเภทบริหารระดับสูง (กระทรวงการท่องเที่ยวและกีฬา)**

 คณะรัฐมนตรีมีมติอนุมัติตามที่กระทรวงการท่องเที่ยวและกีฬาเสนอแต่งตั้ง **นายอนันต์ วงศ์เบญจรัตน์** รองอธิบดีกรมการท่องเที่ยว ให้ดำรงตำแหน่ง รองปลัดกระทรวง สำนักงานปลัดกระทรวง กระทรวงการท่องเที่ยวและกีฬา ตั้งแต่วันที่ทรงพระกรุณาโปรดเกล้าฯ แต่งตั้งเป็นต้นไป เพื่อทดแทนตำแหน่งที่ว่าง

**21. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทบริหารระดับสูง (กระทรวงพลังงาน)**

 คณะรัฐมนตรีมีมติอนุมัติตามที่กระทรวงพลังงานเสนอแต่งตั้ง **นายธนธัช จังพานิช** ผู้ช่วยปลัดกระทรวง สำนักงานปลัดกระทรวง ให้ดำรงตำแหน่ง ผู้ตรวจราชการกระทรวง สำนักงานปลัดกระทรวง กระทรวงพลังงาน ตั้งแต่วันที่ทรงพระกรุณาโปรดเกล้าฯ แต่งตั้งเป็นต้นไป เพื่อทดแทนผู้เกษียณอายุราชการ

**22. เรื่อง การแต่งตั้งข้าราชการพลเรือนสามัญ (กระทรวงการต่างประเทศ)**

 คณะรัฐมนตรีมีมติอนุมัติตามที่กระทรวงการต่างประเทศเสนอแต่งตั้งข้าราชการพลเรือนสามัญ สังกัดกระทรวงการต่างประเทศ ให้ดำรงตำแหน่งประเภทบริหารระดับสูง ตำแหน่งเอกอัครราชทูตประจำต่างประเทศ ซึ่งได้รับความเห็นชอบจากประเทศผู้รับแล้ว จำนวน 2 ราย ดังนี้

1. **นายพรพงศ์ กนิษฐานนท์** กงสุลใหญ่ สถานกงสุลใหญ่ ณ นครนิวยอร์ก สหรัฐอเมริกา ดำรง

ตำแหน่ง เอกอัครราชทูต สถานเอกอัครราชทูต ณ กรุงอัมมาน ราชอาณาจักรฮัซไมต์จอร์แดน

1. **นายอรุณ จิวาศักดิ์อภิมาศ** กงสุลใหญ่ สถานกงสุลใหญ่ ณ เมืองฮ่องกง สาธารณรัฐ

ประชาชนจีน ดำรงตำแหน่ง เอกอัครราชทูต สถานเอกอัครราชทูต ณ กรุงดาการ์ สาธารณรัฐเซเนกัล

 ตั้งแต่วันที่ทรงพระกรุณาโปรดเกล้าฯ แต่งตั้งเป็นต้นไป เพื่อทดแทนผู้เกษียณอายุราชการ

**23. เรื่อง แต่งตั้งข้าราชการการเมือง [ตำแหน่งที่ปรึกษารัฐมนตรีว่าการกระทรวงพลังงาน**

**(พลเอก ณัฐติพล กนกโชติ)]**

 คณะรัฐมนตรีมีมติเห็นชอบตามที่รัฐมนตรีว่าการกระทรวงพลังงานเสนอแต่งตั้ง **พลเอก ณัฐติพล กนกโชติ** เป็นข้าราชการการเมือง ตำแหน่งที่ปรึกษารัฐมนตรีว่าการกระทรวงพลังงาน ทั้งนี้ ตั้งแต่วันที่ 7 ธันวาคม 2559 เป็นต้นไป

**24. เรื่อง การแต่งตั้งผู้รักษาราชการแทนรัฐมนตรีว่าการกระทรวงยุติธรรมและรัฐมนตรีว่าการกระทรวงศึกษาธิการ**

 คณะรัฐมนตรีมีมติอนุมัติตามที่สำนักเลขาธิการคณะรัฐมนตรีเสนอการแต่งตั้งผู้รักษาราชการแทนรัฐมนตรีว่าการกระทรวงยุติธรรมและรัฐมนตรีว่าการกระทรวงศึกษาธิการ ดังนี้

1. มอบหมายให้มีผู้รักษาราชการแทนรัฐมนตรีว่าการกระทรวงยุติธรรม ตามลำดับ ดังนี้
2. รองนายกรัฐมนตรี (นายวิษณุ เครืองาม)
3. รัฐมนตรีประจำสำนักนายกรัฐมนตรี (นายสุวพันธุ์ ตันยุวรรธนะ)
4. มอบหมายให้มีผู้รักษาราชการแทนรัฐมนตรีว่าการกระทรวงศึกษาธิการตามลำดับ ดังนี้
5. รัฐมนตรีช่วยว่าการกระทรวงศึกษาธิการ (นายธีระเกียรติ เจริญเศรษฐศิลป์)
6. รัฐมนตรีช่วยว่าการกระทรวงศึกษาธิการ (พลเอก สุรเชษฐ์ ชัยวงศ์)

ทั้งนี้ ให้ครอบคลุมถึงกรณีไม่มีผู้ดำรงตำแหน่งรัฐมนตรีว่าการกระทรวงยุติธรรม และ

รัฐมนตรีว่าการกระทรวงศึกษาธิการ แล้วแต่กรณีด้วย

**25. เรื่อง ขอความเห็นชอบในการแต่งตั้งผู้อำนวยการสถาบันมาตรวิทยาแห่งชาติ**

 คณะรัฐมนตรีมีมติเห็นชอบตามที่กระทรวงวิทยาศาสตร์และเทคโนโลยีเสนอแต่งตั้ง **นางอัจฉรา เจริญสุข** ให้ดำรงตำแหน่งผู้อำนวยการสถาบันมาตรวิทยาแห่งชาติ เนื่องจากนายประยูร เชี่ยววัฒนา ผู้อำนวยการสถาบันมาตรวิทยาแห่งชาติคนปัจจุบันได้ดำรงตำแหน่งจะครบวาระสี่ปีในวันที่ 17 มีนาคม 2560 โดยให้มีผลตั้งแต่วันที่ 18 มีนาคม 2560

**26. เรื่อง แต่งตั้งกรรมการอื่นในคณะกรรมการบริหารกิจการองค์การขนส่งมวลชนกรุงเทพ**

 คณะรัฐมนตรีมีมติอนุมัติตามที่กระทรวงคมนาคมเสนอ แต่งตั้งกรรมการอื่นในคณะกรรมการบริหารกิจการขององค์การขนส่งมวลชนกรุงเทพ (ขสมก.) จำนวน 3 คน แทนตำแหน่งที่ว่าง เนื่องจากกรรมการเดิมพ้นวาระเพราะมีอายุครบ 65 ปีบริบูรณ์และลาออก ดังนี้

1. **รองศาสตราจารย์ธำรงรัตน์ มุ่งเจริญ**  กรรมการอื่น
2. **รองศาสตราจารย์พัชรา พัชราวนิช** กรรมการอื่น
3. **พลเอก ณรงค์ฤทธิ์ อิศรัตน์** กรรมการอื่น

ทั้งนี้ ตั้งแต่วันที่ 7 ธันวาคม 2559 เป็นต้นไป

 **27. เรื่อง การแต่งตั้งกรรมการผู้ทรงคุณวุฒิในคณะกรรมการบริหารสถาบันทดสอบทางการศึกษาแห่งชาติ**

 คณะรัฐมนตรีมีมติอนุมัติตามที่กระทรวงศึกษาธิการเสนอแต่งตั้ง **นายกิตติรัตน์ มังคละคีรี** ดำรงตำแหน่งกรรมการผู้ทรงคุณวุฒิในคณะกรรมการบริหารสถาบันทดสอบการศึกษาแห่งขาติ แทนศาสตราจารย์ สุรพล นิติไกรพจน์ ที่ลาออกจากตำแหน่ง ตั้งแต่วันที่ 27 มิถุนายน 2559 ทั้งนี้ ตั้งแต่วันที่ 7 ธันวาคม 2559 เป็นต้นไป

-------------------------------------------